Procurorul-șef al DNA, Marius Voineag, a avut, săptămâna trecută, în cadrul unei vizite în Italia, o serie de întâlniri cu oficiali din domeniul Justiției, în cadrul cărora a discutat despre extrădarea fugarilor români condamnați definitiv în România și aflați în peninsulă.
"Procurorul-șef al DNA, Marius Voineag, a avut, în perioada 11-12 martie 2024, în cadrul unei vizite în Italia, o serie de întâlniri cu oficiali din domeniul justiției în care, principalul punct de discuție a fost cel referitor la extrădarea în România în vederea executării pedepselor a cetățenilor români, condamnați definitiv și aflați pe teritoriul Italiei", a transmis, luni, DNA.
Alături de Procurorul general al României, procurorul-șef al DNA a avut întâlniri de lucru cu Alfredo Pompeo Viola, procurorul general prim-adjunct al Parchetului de pe lângă Curtea de Casație a Republicii Italiene, Nicola Lettieri, procurorul general adjunct al Parchetului de pe lângă Curtea de Casație a Republicii Italiene, și cu domnii Pasquale Fimiani și Renato Finocchi Ghersi, avocați generali din cadrul Parchetului de pe lângă Curtea de Casație a Republicii Italiene
"Finalitatea oricărui dosar penal, în cazul unei condamnări, vizează executarea pedepsei și recuperarea produsului infracțional. Statul român are datoria de a face tot ceea ce este posibil pentru ca toate persoanele condamnate și care au reușit să se sustragă de la executarea pedepsei să fie aduse în țară și să-și execute pedeapsa. Din fericire, dialogul pe care l-am avut cu partea italiană, alături de Ministrul Justiției, de Procurorul general, a fost extrem de constructiv și sunt convins că, prin dialog și cooperare, vom reuși să găsim o cale prin care astfel de situații să nu se mai repete în viitor, iar cazurile care sunt în acest moment pe rol să își găsească o rezolvare favorabilă pentru partea română", arată sursa citată.
Parteneriat în domeniul Justiției
În același context, procurorul-șef al DNA a participat și la întâlnirea de lucru dintre Ministrul justiției, Alina-Ștefania Gorghiu, și omologul italian, domnul Carlo Nordio.
De altfel, în cadrul acelei întâlniri, la care s-a semnat o Declarație comună privind dezvoltarea parteneriatului în domeniul justiției între cele două instituții, ministrul italian a afirmat cu privire la problema fugarilor români ce aleg ca destinație țara sa că "situația trebuie schimbată" și speră că se vor lua măsuri la nivelul magistraturii ori la nivel de legislație.